1. Daħla

Ir-Regolament dwar il-Prodotti għall-Bini (is-CPR) jirregola s-suq intern għall-prodotti tal-kostruzzjoni. Jimmira għal moviment liberu fis-sens tal-Artikolu 8(4) tas-CPR. Is-CPR ilu jiġi applikat fl-intier tiegħu minn Lulju 2013.

Dan ir-rapport janalizza kif l-Organizzazzjoni Ewropea għall-Approvazzjoni Teknika (EOTA) wettqet il-kompiti li għalihom irċeviet għotjiet mill-UE. Dan jinvolvi l-valutazzjoni tar-rilevanza, tal-effikaċja, tal-effiċjenza, tal-koerenza u tal-valur miżjud tal-UE għal dawn il-kompiti.

L-Artikolu 34(2) tas-CPR jirrikjedi li l-Kummissjoni Ewropea tivvaluta r-rilevanza tal-kompiti stabbiliti fl-Artikolu 31(4) li jingħataw finanzjament mill-UE fid-dawl tar-rekwiżiti tal-politiki u tal-leġiżlazzjoni tal-UE u li tinforma lill-Parlament Ewropew u lill-Kunsill bl-eżitu ta’ din il-valutazzjoni. Dawn huma l-kompiti assenjati lill-EOTA, li hija l-organizzazzjoni tal-Korpi tal-Valutazzjoni Teknika.

L-evidenza għal dan ir-rapport ġejja minn żewġ sorsi ewlenin:

1)informazzjoni pprovduta mill-EOTA; u

2)studju estern intitolat ‘Supporting study for the evaluation of the relevance of EOTA tasks’ (Studju ta’ sostenn għall-valutazzjoni tar-rilevanza tal-kompiti tal-EOTA) (l-istudju), li tlesta f’Diċembru 2016.

L-informazzjoni mill-EOTA ġiet ippreżentata kmieni fl-2019 u kienet tinkludi data kwantitattiva u statistika għall-perjodu bejn l-2014 u l-2018.

L-istudju kopra l-perjodu bejn April 2011 u l-aħħar tal-2015. Dan analizza l-informazzjoni disponibbli kif ukoll id-data addizzjonali li nġabret mingħand l-atturi u l-partijiet interessati ewlenin involuti fis-sistema stabbilita mis-CPR. L-istudju rrikonoxxa għadd ta’ sfidi, b’mod partikolari: (i) il-perjodu relattivament qasir ta’ applikazzjoni tas-CPR (l-aktar iddedikat għall-proċess ta’ tranżizzjoni meħtieġ għall-partijiet interessati ewlenin ikkonċernati); (ii) il-konsistenza u l-komparabbiltà limitati tad-data; u (iii) ir-rappreżentattività limitata tal-konsultazzjoni mal-partijiet interessati (bħala riżultat ta’ parteċipazzjoni żbilanċjata). Meta wieħed iqis dawn in-nuqqasijiet potenzjali, l-istudju ppermetta li ssir valutazzjoni inizjali.

2. Deskrizzjoni tal-isfond

2.1. Ir-rwol tal-EOTA

L-EOTA hija l-organizzazzjoni għall-valutazzjoni teknika stabbilita mill-Korpi tal-Valutazzjoni Teknika (TABs) skont l-Artikolu 31(1) tas-CPR.

L-EOTA ġiet assenjata rwol ewlieni fit-tranżizzjoni mis-sistema preċedenti ta’ approvazzjoni tal-prodotti skont id-Direttiva dwar il-Prodotti għall-Bini (is-CPD) għas-sistema l-ġdida ta’ valutazzjoni tal-prestazzjoni skont is-CPR.

L-EOTA toffri lill-manifatturi rotta alternattiva biex jiksbu l-markatura CE għall-prodotti tal-kostruzzjoni li mhumiex koperti, jew li mhumiex koperti għalkollox, minn standards Ewropej armonizzati żviluppati mill-Kumitat Ewropew għall-Istandardizzazzjoni (CEN). Għal dawk il-prodotti tal-kostruzzjoni, il-manifatturi jistgħu jitolbu Valutazzjoni Teknika Ewropea (ETA), li tifforma l-bażi għall-ħruġ tad-dikjarazzjoni tal-prestazzjoni u biex titwaħħal il-markatura CE, kif speċifikat fl-Artikolu 21(1) tas-CPR. Din ir-rotta kienet mistennija wkoll tissimplifika u tħaffef id-dħul ta’ prodotti innovattivi fis-suq.

L-ETAs jiġu żviluppati mill-Korpi tal-Valutazzjoni Teknika abbażi ta’ Dokumenti Ewropej ta’ Valutazzjoni (EADs) li jitfasslu mill-EOTA fl-applikazzjoni tal-Artikolu 19 tas-CPR u skont il-proċeduri stabbiliti fl-Anness II.

2.2. Objettivi u kompiti tal-EOTA

L-objettiv tal-EOTA, kif stabbilit fl-Artikolu 31, huwa li tikkoordina l-Korpi tal-Valutazzjoni Teknika.